### Nemzeti felsőoktatási ösztöndíj

§[[1]](#footnote-1)

ad 110. §

(1) Nemzeti felsőoktatási ösztöndíjra pályázhat az a hallgató, aki:

a) a pályázati kiírásban meghatározott tanulmányi feltételeknek megfelel,

b) akinek súlyozott/halmozott tanulmányi átlaga az utolsó két aktív félévében félévente eléri a 4,51-et,

c) aki az utolsó két aktív félévében félévente legalább 20 kreditet teljesít,

d) a szakos képzési idején belül kerülne sor az ösztöndíj folyósítására.

(2) Annál a hallgatónál, aki képzési ideje alatt legalább 3 hónapos ösztöndíjjal külföldön folytatott tanulmányokat, az (1) bekezdés d) pontja szerinti időtartam meghosszabbodik a külföldi ösztöndíjjal érintett félévek számával.

(3) A nemzeti felsőoktatási ösztöndíjra szóló pályázatot az Elektronikus Tanulmányi Rendszerben kell leadni a Pályázati kiírásban meghatározott határidőig. A határidő jogvesztő.

(4) A pályázat kiírása után 8 munkanapon belül a Tanulmányi Hivatal a Kar honlapján közzéteszi a pályázatot. A pályázat közzétételével egy időben a Tanulmányi Hivatal tájékoztatja a hallgatókat a pályázati eljárás menetrendjéről.

(5) A Nemzeti Felsőoktatási Ösztöndíj pályázatnak tartalmaznia kell:

a) a Kar legalább két oktatójának támogató javaslatát;

b) a szakmai, közéleti és egyéb tevékenységet igazoló dokumentumokat.

(6) Az Egyetemen belüli tevékenység igazolására elfogadható a Kar valamely oktatója által aláírt nyilatkozat. A dokumentumokon/ igazolásokon egyértelműen fel kell tüntetni a hallgató nevét, azonosítóját (Neptun kódját) és a tevékenység pontos idejét. Nem adható be olyan tudományos és közéleti tevékenységet igazoló dokumentum, amelyet már egy korábban elnyert köztársasági vagy nemzeti felsőoktatási ösztöndíj pályázatban felhasznált a hallgató.

(7) A pályázatokat elbíráló bizottság elnöke a kar tudományos ügyekért felelős dékánhelyettese, tagjai a kari Tudományos Diákköri Tanács elnöke és a HÖK által delegált két hallgató.

(8) A pályázati feltételek vizsgálata és a pontozás során csak olyan tevékenységet lehet figyelembe venni, amely a hallgató azon szakjának féléveire vonatkozik, amelyhez kapcsolódóan a pályázatát beadja. A pályázat elbírálása a Kari Tanács által elfogadott pontozási rendszer alapján történik.

(9) A pályázatok elbírálásával kapcsolatban a megadott határidőig fellebbezést lehet benyújtani a Hallgatói Jogorvoslati Bizottsághoz.

1. Megállapította a LXIX/2021. (V. 19.) Szen. sz. határozat. Hatályos: 2021. V. 18. napjától. [↑](#footnote-ref-1)